পেলোপনেস
পেলোপনেস হলো দক্ষিণ গ্রিসে অবস্থিত একটি উপদ্বীপ ও একটি ভৌগোলিক অঞ্চল। গ্রিসের কেন্দ্রীয় অঞ্চলের সাথে এই উপদ্বীপটি কোরিন্থ ভূ-সেতু দ্বারা সংযুক্ত রয়েছে, যা কোরিন্থ উপসাগর এবং সারোনিক উপসাগরকে বিচ্ছিন্ন করেছে। মধ্যযুগের শেষদিকে এবং উসমানীয় শাসনামলে এই উপদ্বীপটি মোরেয়া (বাইজেন্টাইন গ্রিক: Μωρέας) নামে পরিচিত ছিল, যা এখনও চলিতরূপে কথ্য ভাষায় ব্যবহৃত হয় (গ্রিক: Μωριάς)। উপদ্বীপটি তিনটি প্রশাসনিক অঞ্চলে বিভক্ত: যেখানে এর বেশিরভাগ অংশ পেলোপনেস অঞ্চলের অন্তর্গত এবং ক্ষুদ্র কিছু অংশ পশ্চিম গ্রিস ও অ্যাট্টিকা অঞ্চলের অন্তর্গত রয়েছে। ২০১৬ সালে লোনলি প্ল্যানেট ইউরোপের দর্শনীয় স্থানগুলোর মধ্যে পেলোপনেসকে সেরা বলে নির্বাচিত করেছিল।